KIRJALLINEN KYSYMYS E-0206/00 esittäjä(t): Chris Davies (ELDR) komissiolle. Elävien kotieläinten kuljetus.



Virallinen lehti nro 303 E , 24/10/2000 s. 0161 - 0162



KIRJALLINEN KYSYMYS E-0206/00 esittäjä(t): Chris Davies (ELDR) komissiolle (4. helmikuuta 2000) Aihe: Elävien kotieläinten kuljetus Mihin toimiin komissio aikoo ryhtyä elintarvike- ja eläinlääkintätoimiston marraskuussa julkaiseman raportin pohjalta? Raportissa - esitetään yhteisön säännösten vakavia laiminlyöntejä Italian rajatarkastusasemilla eläinten matkustusaikojen, levähdysjaksojen, juottamisen ja ruokinnan osalta, - suositellaan, että Italian viranomaisten ryhtyvät välittömästi toimiin sen varmistamiseksi, että eläimet, jotka ovat mahdollisesti lähteneet matkaan kaukana kolmannessa maassa sijaitsevasta lähtöpaikasta, voivat mahdollisuuksien mukaan levätä 24 tuntia, - suositellaan, että Italian viranomaiset vastaavat 10 työpäivän kuluessa raportin tuloksiin ja antavat yksityiskohtaisia tietoja toimista, joita on toteutettu tai suunniteltu kyseisen ongelman ratkaisemiseksi. David Byrnen komission puolesta antama vastaus (21. maaliskuuta 2000) Eläinlääkintätarkastustoimiston raporttien ja Italian viranomaisilta saatujen vastausten samoin kuin eri eläinjärjestöjen tekemien valitusten perusteella komissio on tietoinen siitä, että eräille italialaisille rajatarkastusasemille saapuvien eläinten kohdalla on ilmennyt eläinten suojeluun kuljetusten aikana liittyviä ongelmia. Ongelmien taustalla on, ettei eläinten suojelemisesta kuljetusten aikana annettua neuvoston direktiiviä 91/628/ETY(1) (sellaisena kuin se on muutettuna neuvoston direktiivillä 95/29/EY) ole pantu riittävällä tavalla toimeen. Kun yhteisön ulkorajalle saapuu eläimiä, joiden kunto ei selvästikään salli jatkokuljetusta, asianomaisen jäsenvaltion on tarvittavin toimin turvattava eläinten hyvinvointi järjestämällä niille asianmukainen hoito ja huolenpito sekä riittävä lepo. Viiden viime vuoden aikana on tehty viisi eläinlääketieteellistä tarkastusta italialaisille Gorizian ja Prosecco-Fernettin rajatarkastusasemille. Viimeisin tarkastus tehtiin heinäkuussa 1999. Sen jälkeen Italian viranomaiset ovat ottaneet tehdyt eläinten hyvinvointia koskevat suositukset huomioon ja antaneet takuut siitä, että eläinlääkintähenkilöstön palvelut ovat käytettävissä vuorokauden ympäri ja että henkilöstölle annetaan täsmälliset ohjeet eläinsuojelulainsäädännön noudattamiseksi. Seuraava tarkastusmatka italialaisille rajatarkastusasemille, myös Goriziaan ja Proseccoon, on määrä tehdä tämän vuoden jälkipuoliskolla. Komissio tarkastelee kyseistä asiaa uudelleen ja aloittaa tarvittaessa EY:n perustamissopimuksen 226 artiklan (entisen 169 artiklan) mukaisen rikkomusmenettelyn. Komissio harkitsee lisäksi yhteistyön tiivistämistä itäeurooppalaisten maiden kanssa parantaakseen lähtöpaikalla ja kuljetusten aikana tehtäviä tarkastuksia. Useimmat kyseisistä yhteisön ulkopuolisista maista ovat hakeneet yhteisön jäsenyyttä, ja niille voisi tarjota apua teknisen avun tiedonvaihtotoimisto (TAIEX). Toimiston kanssa on hiljattain keskusteltu toimista eläinten hyvinvoinnin parantamiseksi kyseisissä maissa erityisesti elävien eläinten kuljetusten osalta. (1) EYVL L 340, 11.12.1991.